**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Καταπολέμησης της Τρομοκρατίας και Προστασίας των Θυμάτων (Τροποποιητικός) Νόμος του 2021»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Φωτεινή Τσιρίδου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

Χριστιάνα Ερωτοκρίτου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, οι οποίες πραγματοποιήθηκαν στις 27Οκτωβρίου 2021 και στις 16 και 23 Φεβρουαρίου 2022. Στα πλαίσια των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, της Νομικής Υπηρεσίας της Δημοκρατίας και του Γραφείου του Επιτρόπου Επικοινωνιών.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Νίκος Γεωργίου και Γιώργος Κουκουμάς.

Σκοπός του υπό συζήτηση νομοσχεδίου είναι η τροποποίηση του περί της Καταπολέμησης της Τρομοκρατίας και Προστασίας των Θυμάτων Νόμου, για την πλήρη συμμόρφωση της Κυπριακής Δημοκρατίας με την πράξη της Ευρωπαϊκής Ένωσης με τίτλο «Οδηγία (ΕΕ) 2017/541 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για την καταπολέμηση της τρομοκρατίας και την αντικατάσταση της απόφασης-πλαισίου 2002/475/ΔΕΥ του Συμβουλίου και για την τροποποίηση της απόφασης 2005/671/ΔΕΥ του Συμβουλίου».

Ειδικότερα, ο εκπρόσωπος του Υπουργείου Δικαιοσύνης και Δημοσίας Τάξεως ανέφερε στην επιτροπή ότι οι πρόνοιες του προτεινόμενου νόμου αποσκοπούν στην ορθότερη εναρμόνιση με την πιο πάνω Οδηγία στη βάση των παρατηρήσεων για πλημμελή μεταφορά της στο εθνικό δίκαιο, όπως οι παρατηρήσεις αυτές διατυπώνονται στην προειδοποιητική επιστολή, ημερομηνίας 15 Μαρτίου 2021, της Ευρωπαϊκής Επιτροπής προς την Κυπριακή Δημοκρατία.

Σύμφωνα με τον ίδιο εκπρόσωπο, προς επίτευξη του πιο πάνω σκοπού προτείνονται κυρίως οι ακόλουθες τροποποιήσεις στον βασικό νόμο:

1. Διαγραφή στον ορισμό του όρου «τρομοκρατική ομάδα» της προϋπόθεσης βάσει της οποίας τέτοια ομάδα πρέπει να περιλαμβάνεται στον σχετικό κατάλογο είτε της Ευρωπαϊκής Ένωσης είτε των Ηνωμένων Εθνών, προς συμμόρφωση με την παρατήρηση της Ευρωπαϊκής Επιτροπής ότι τέτοια προϋπόθεση αφενός δεν περιλαμβάνεται στον αντίστοιχο ορισμό της Οδηγίας και αφετέρου περιορίζει το πεδίο εφαρμογής της εθνικής νομοθεσίας σε σχέση με το πεδίο εφαρμογής της Οδηγίας.
2. Προσθήκη στα προβλεπόμενα στον υπό τροποποίηση νόμο αδικήματα τα οποία συνιστούν αδικήματα τρομοκρατίας, όταν διαπράττονται με σκοπό την τρομοκρατία, του αδικήματος της πειρατείας δυνάμει του Ποινικού Κώδικα και του αδικήματος της κατάληψης πλοίων ή άλλων μέσων μαζικής μεταφοράς ή μεταφοράς εμπορευμάτων δυνάμει των διατάξεων του περί Προστασίας Κυπριακών Πλοίων από Πράξεις Πειρατείας και άλλες Παράνομες Πράξεις Νόμου, προς συμμόρφωση με την παρατήρηση της Ευρωπαϊκής Επιτροπής ότι στη βασική νομοθεσία η παράνομη κατάληψη πλοίων ή άλλων μέσων μαζικής μεταφοράς ή μεταφοράς εμπορευμάτων δε χαρακτηρίζεται ως αδίκημα τρομοκρατίας, όπως απαιτείται από την Οδηγία.
3. Προσθήκη στο άρθρο 4, το οποίο θεμελιώνει τη δικαιοδοσία των δικαστηρίων της Δημοκρατίας ως προς συγκεκριμένα αδικήματα, του αδικήματος που αφορά στην οργάνωση ή διευκόλυνση ταξιδιού με σκοπό την τρομοκρατία και του αδικήματος που αφορά στη συνέργεια ή υποκίνηση άλλου προσώπου, για να διαπράξει συγκεκριμένο αδίκημα, προς συμμόρφωση με την παρατήρηση της Ευρωπαϊκής Επιτροπής ότι η εθνική νομοθεσία δε θεμελιώνει τη δικαιοδοσία των δικαστηρίων της Δημοκρατίας ως προς τα αντίστοιχα εγκλήματα που αναφέρονται στα άρθρα 10 και 18 της Οδηγίας, στις περιπτώσεις κατά τις οποίες κράτος μέλος αρνείται να παραδώσει ή να εκδώσει πρόσωπο το οποίο θεωρείται ύποπτο ή έχει καταδικαστεί για ένα τέτοιο έγκλημα σε άλλο κράτος μέλος ή τρίτη χώρα.
4. Προσθήκη επίσης στο άρθρο 4 του αδικήματος που αφορά στην παροχή υποστήριξης σε τρομοκρατική ομάδα και άλλα πρόσωπα, του αδικήματος που αφορά στη διεύθυνση, οργάνωση ή καθοδήγηση τρομοκρατικής ομάδας και του αδικήματος που αφορά στη συνέργεια ή υποκίνηση προσώπου, για να διαπράξει συγκεκριμένο αδίκημα, ώστε να επιτευχθεί συμμόρφωση με την παρατήρηση της Ευρωπαϊκής Επιτροπής ότι η εθνική νομοθεσία δε θεμελιώνει τη δικαιοδοσία ως προς τα εγκλήματα που αναφέρονται στα άρθρα 4 και 14 της Οδηγίας, στις περιπτώσεις που τα εγκλήματα αυτά έχουν διαπραχθεί εν όλω ή εν μέρει στο έδαφος της Δημοκρατίας, ανεξαρτήτως του τόπου στον οποίο η τρομοκρατική ομάδα έχει τη βάση της ή αναπτύσσει τις εγκληματικές της δραστηριότητες.
5. Εισαγωγή διατάξεων που να διασφαλίζουν διαφανείς διαδικασίες και δικλίδες ασφαλείας για την εφαρμογή των μέτρων της αφαίρεσης και φραγής διαδικτυακού περιεχομένου το οποίο συνιστά υποκίνηση σε τέλεση τρομοκρατικού εγκλήματος, κατά το πρότυπο των διατάξεων των προνοιών του περί της Πρόληψης και της Καταπολέμησης της Σεξουαλικής Κακοποίησης, της Σεξουαλικής Εκμετάλλευσης Παιδιών και της Παιδικής Πορνογραφίας Νόμου, προς συμμόρφωση με την απαίτηση της Οδηγίας όπως τα μέτρα αφαίρεσης και φραγής καθορίζονται ακολουθώντας διαφανείς διαδικασίες και παρέχοντας επαρκείς εγγυήσεις, ώστε να διασφαλίζεται ότι τα εν λόγω μέτρα περιορίζονται στις απαραίτητες και αναλογικές προς τον επιδιωκόμενο σκοπό ενέργειες και ότι οι χρήστες θα ενημερώνονται για τους λόγους εφαρμογής των μέτρων αυτών.

Σημειώνεται ότι η τεθείσα προθεσμία προς συμμόρφωση της Δημοκρατίας με τις αναφερόμενες στην προειδοποιητική επιστολή της Ευρωπαϊκής Επιτροπής παρατηρήσεις έληξε στις 15 Σεπτεμβρίου 2021 και συνεπώς η τελευταία δύναται να εκδώσει αιτιολογημένη γνώμη.

Στα πλαίσια της συζήτησης, μέλος της επιτροπής επισήμανε τον κίνδυνο που εμπερικλείει η γενική επίκληση της καταπολέμησης της τρομοκρατίας αναφορικά με τον περιορισμό θεμελιωδών δικαιωμάτων και την ευαισθησία που πρέπει να επιδεικνύεται στην πολιτική δράση κατά μη δημοκρατικών καθεστώτων.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού και τα μέλη της βουλευτές της κοινοβουλευτικής ομάδας του Δημοκρατικού Κόμματος υιοθετούν τους σκοπούς και τις επιδιώξεις του νομοσχεδίου και εισηγούνται την ψήφισή του σε νόμο.
2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

15 Μαρτίου 2022

ΝΠ/ΣΓ/ΣΠ/ΜΓ

(Αρ. Φακ.: 23.01.062.186-2021)